**“Бухгалтерия ҳисоби тўғрисида”ги Ўзбекистон Республикаси Қонуни янги таҳририга изоҳлар**

Ўзбекистон Республикасининг 2016 йил 13 апрелдаги ЎРҚ-404-сонли ““Бухгалтерия ҳисоби тўғрисида”ги Ўзбекистон Республикаси Қонунига ўзгартиш ва қўшимчалар киритиш ҳақида””ги Қонунига мувофиқ, “Бухгалтерия ҳисоби тўғрисида”ги Қонуни янги таҳрири тасдиқланди.

Маълумки, “Бухгалтерия ҳисоби тўғрисида”ги Ўзбекистон Республикаси Қонуни (бундан буён матнда Қонун деб юритилади)
1996 йил 30 августда қабул қилинган бўлиб, унга фақат икки марта ўзгартириш ва қўшимчалар киритилган эди.

Қабул қилинган янги Қонунда мамлакатда ўтказилган изчил иқтисодий ислоҳатлар натижасида иқтисодий ҳаётда ва қонунчиликда юз берган ўзгаришлар моҳиятини ҳамда ўтган даврда бухгалтерия ҳисоби тизимида вужудга келган масалаларни ечимини топишда йиғилган миллий ва халқаро тажрибалар ҳисобга олинди.

Авалло шуни таъкидлаш жоизки, мамлакатимиз бухгалтерия ҳисоби тизимининг ҳуқуқий асоси мавжуд бўлганлиги сабабли, мазкур Қонун бухгалтерия ҳисобини ташкил қилиш асосини тубдан ўзгартирмади балки уни амалга киритилган янги қонун ҳужжатлари ва бухгалтерия ҳисобининг халқаро стандартлари талаблари билан мувофиқлаштирди ҳамда амалдаги Қонуннинг камчиликларини бартараф этди.

Ушбу Қонунга, шу билан бирга янги 9 та янги модда ва деярли барча моддаларига (24-моддадан ташқари) тегишли ўзгартиришлар киритилди.

Маълумки, бухгалтерия ҳисобининг **бош мақсади** - бухгалтерия ҳисоби маълумотлари асосида тайёрланадиган молиявий ҳисоботдан кенг доирадаги фойдаланувчиларнинг манфаатларини тўлароқ қондиришдан иборат бўлди.

Ушбу мақсадни амалга ошириш учун Қонунда тартибли тизим сифатида бухгалтерия ҳисоби тушунчаси ва унинг элементлари, бухгалтерия ҳисоби субъектлари ва объектлари, масьул шахсларнинг ҳуқуқ ва мажбуриятларини ажратиш ҳамда бухгалтерлар жамоат бирлашмаларининг ҳуқуқий мақомини аниқ белгилаш йўли орқали бухгалтерия ҳисобини ташкил қилиш ва юритиш ҳамда ички назорат тизимини таъминлаш бўйича хўжалик юритувчи субъект ва бухгалтерия хизматираҳбарларининг масъулиятини оширишга қаратилган қатор нормалар киритилди.

Хусусан, Қонуннинг амалдаги таҳририда мавжуд бўлмаган Қонуннинг мақсади (1-модда) ва бухгалтерия ҳисоби тушунчаси (4-модда) ҳамда бухгалтерия маълумотларини аниқ белгилашни (5-модда) назарда тутувчи янги моддалар киритилди. Бу эса ҳисоб юритиш тамойилларини, унинг максади ва вазифаларини янада тўлиқ очиб берди ва ўз навбатида, бухгалтерия ҳисоби тизимининг шаффофлиги ва тўлиқлигини оширишга ёрдам беради.

**3-модда. Бухгалтерия ҳисобининг асосий принциплари:** Қонуннинг 3-моддасида замонавий ҳуқуқни қўллаш амалиётини ҳисобга олган ҳолда эски ҳужжатнинг 6-моддасида белгиланган 11 та асосий принципларнинг баъзилари бошқа моддаларнинг алоҳида нормалари сифатида чиқарилганлиги ва баъзилари эса бир хил мазмун касб этганлиги сабабли, узлуксизлик, ишончлилик ва кўрсаткичларнинг қиёсланувчанлиги қоидалар бухгалтерия ҳисобининг асосий принциплари сифатида белгиланди.

Масалан, бухгалтерия ҳисобини икки ёқлама ёзув усулида юритиш
4 ва 15-моддаларда, активлар ва мажбуриятларнинг ҳақиқий баҳоланиши 4 ва 17-моддаларда, хўжалик операциялари, активлар ва пассивларнинг пулда баҳоланиши 17, 18 ва 19-моддаларда, ҳисоблаш ва ҳисобот даври даромадлари ва харажатларининг мувофиқлиги принциплари 18-моддада акс эттирилган бўлса, - аниқлик, олдиндан кўра билиш (эҳтиёткорлик), мазмуннинг шаклдан устунлиги ва молиявий ҳисоботнинг бетарафлиги каби қоидалар эса ишончлилик принципининг мазмунини ифодалайди. Шу боис, улар алоҳида мустақил принциплар сифатида қайд этилмади.

**6-модда. Бухгалтерия ҳисоби субъектлари:** Қонунчиликка мувофиқ ҳисоб юритиши шарт бўлган бухгалтерия ҳисоби субъектлари рўйхатини аниқлаштирилди. Ушбу моддага доимий муассаса кўринишидаги солик тўловчи ҳисобланган чет эллик юридик шахсларнинг Ўзбекистон Республикаси ҳудудида фаолият кўрсатувчи филиаллари, ваколатхоналари ва бошқа таркибий бўлинмалари қонун ҳужжатларида назарда тутилган тартибда ҳисоб юритиши ва ҳисобот тақдим этишини назарда тутувчи қўшимчалар киритилди.

 **7-модда. Бухгалтерия ҳисоби объектлари:** Бухгалтерия ҳисобининг халқаро стандартларининг Концепциясига кўра, молиявий ҳисоботларнинг элемент (объект) лари бўлиб активлар, мажбуриятлар, хусусий капитал, захиралар, даромадлар, харажатлар ҳисобланади. Шу боис, **Қонуннинг 7-моддаси** ушбу талабларга мослаштирилди. Бундан ташқари, миллий ва халқаро амалиётда “асосий активлар” тушунчаси қўлланилмаслиги ва унинг ўрнига “узоқ муддатли активлар” тушунчаси ишлатилиши боис бухгалтерия ҳисоби соҳасидаги тушунчалар амалдаги қонунчилик талабларига мувофиқлаштирилди. Яъни, мазкур моддада ҳам узоқ муддатли ҳам жорий активлар тушунчасини қамраб оладиган умумий бўлган “активлар” тушунчаси киритилди.

**8-модда. Синтетик ва аналитик ҳисоб:** Қонунни таркибий жихатдан такомиллаштириш ҳамда синтетик ва аналитик ҳисоб тушунчалари барча хўжалик юритувчи субъектлар ва давлат органлари томонидан бир хилда талқин қилинишини таъминлаш мақсадида, синтетик ва аналитик ҳисоб алоҳида модда сифатида ажратилди.

**9-модда. Бухгалтерия ҳисоби ва ҳисоботини тартибга солиш**: Бюджет кодекси талаблари ҳамда бюджет тизимининг бюджетлари ижроси ҳусусиятидан келиб чиқиб, ушбу модданинг мазкур қисми аниқлаштирилди ва унга қуйидаги мазмундаги янги қисм киритилди: “Бюджет ташкилотларининг **ҳамда давлат мақсадли жамғармаларининг** бухгалтерия ҳисоби ва молиявий ҳисоботини тартибга солиш бюджет ҳисоби стандартлари **ҳамда бошқа қонун ҳужжатлари** асосида амалга оширилади.”

Маълумки, Ўзбекистон Республикасининг "Ўзбекистон Республикасининг Марказий банки тўғрисида"ги Қонуннинг
51-моддасида Марказий банкнинг банк операцияларини амалга ошириш, бухгалтерия ҳисоби ва банк статистика ҳисоботини юритиш, йиллик ҳисоботлар тузиш юзасидан банклар учун мажбурий бўлган қоидаларни ҳамда молиявий операцияларни амалга ошириш, бухгалтерия ҳисоби ва ҳисоботини юритиш юзасидан микрокредит ташкилотлари учун мажбурий бўлган қоидаларни ўрнатиш бўйича ваколати белгиланган.

Шу боис, мазкур модданинг банкларга таалуқли қисми қуйидаги янги таҳрирда берилди: Банклар ва **бошқа кредит ташкилотлари**нинг бухгалтерия ҳисоби ҳамда ҳисоботини тартибга солиш **Ўзбекистон Республикаси** Марказий банки томонидан қонун ҳужжатларига мувофиқ амалга оширилади.

**10-модда. Бухгалтерия ҳисоби стандартлари:** Ўзбекистон Республикаси Президентининг 2015 йил 24 апрелдаги ПФ-4720-сонли “Акциядорлик жамиятларида замонавий корпоратив бошқарув услубларини жорий этиш чора-тадбирлари тўғрисида”ги Фармонида молиявий ҳисоботларни халқаро стандартлар асосида эълон қилиниши белгиланганлиги муносабати билан ҳам миллий ҳам халқаро стандартларни қамраб олувчи “бухгалтерия ҳисобининг стандартлари” тушунчасини қонунда белгилаш мақсадида янги модда билан тўлдирилди.

**11-модда. Бухгалтерия ҳисоби ва ҳисоботини ташкил этиш:** Эски Қонуннинг 7-моддасида белгиланган бухгалтерия ҳисобини юритишни шартнома асосида юклаш мумкин бўлган ихтисослаштирилган ташкилот турларига аниқлик киритилди (аудиторлик ташкилотлари, солиқ маслаҳатчилари ташкилотлари ва уставида бухгалтерия ҳисобини юритиш бўйича хизматлар кўрсатиш назарда тутилган бошқа ташкилотларга). Шунингдек, эски ҳужжатдаги “корхона, ташкилот ва муассаса раҳбари” сўзлари умумий тарзда “**бухгалтерия ҳисоби субъекти раҳбари” сўзларига алмаштирилди.**

**12-модда. Бухгалтерия ҳисоби хизматининг раҳбари:** “Корхона, ташкилот ва муассаса бош бухгалтери” сўзлари **Бухгалтерия ҳисоби хизматининг раҳбари** сўзига алмаштирилди. Хўжалик юритувчи субъектнинг раҳбари ва бухгалтерии хизмати раҳбарининг ҳуқуқ ва мажбуриятларини аниқлаштириб чегаралаш йўли орқали уларнинг маъсулияти оширилди.

Бухгалтерия ҳисоби субъекти раҳбарининг ва бухгалтерия хизмати раҳбарининг функциялари ва вазифаларини белгилашни, уларга юклатилган масъулият, ҳуқуқ ва мажбуриятларини аниқлашни ва чегаралашни, ҳамда оммавий аҳамиятга эга корхоналарнинг (акциядорлик жамиятлари, суғурта ташкилотлари, устав фондида давлат улуши бўлган корхоналар ва б.қ.) бухгалтерия хизмати раҳбарларига малака талабларини ўрнатишни назарда тутувчи янги модда киритилди.

Ушбу модданинг киритилиши билан молия-хўжалик фаолиятини амалга оширишда бухгалтерия ҳисоби субъекти раҳбарининг масъулияти оширилди, бу эса бухгалтерия ҳисоби субъектининг раҳбари билан бухгалтерия хизмати раҳбари ўртасида ўзаро назорат таъминлашга ёрдам беради.

Бухгалтерия хизмати раҳбарларига малака талабларнинг белгиланиши тайёрланадиган ҳисоботлар сифатининг ошишига ва бухгалтерия хизмати салоҳиятининг мустаҳкамланишига, бу эса ўз навбатида молиявий ҳисоботнинг ишончлилигини гаъминлашга олиб келади.

**13-модда. Имзо ҳуқуқи:** Мазкур Қонуннинг 11-моддасига биноан бухгалтерия ҳисоби субъектининг раҳбари, бухгалтерия ҳисоби ва молиявий бошқариш функцияларини мустақил тарзда юритиш ҳуқуқига эга бўлганлиги учун, ушбу моддага агар бухгалтерия ҳисоби субъектининг раҳбари бухгалтерия ҳисоби ва молиявий бошқариш вазифаларини ўз зиммасига олган бўлса, у ҳолда иккала рўйхатда ҳам ўзини кўрсатиши бўйича янги норма киритилди.

**14-модда. Бошланғич ҳисоб ҳужжатлари:** Ўзбекистон Республикаси “Жиноий фаолиятдан олинган даромадларни легаллаштириш ва терроризмни молиялаштиришга қарши курашиш тўғрисида”ги Қонунига мувофиқ, бошланғич ҳисоб ҳужжатларини тузиш ва хўжалик операцияларига рухсат беришга масъул бўлган шахсларни идентификация қилиш мақсадида бошланғич ҳисоб ҳужжатларида хўжалик операциясини бажарган шахсларнинг (шахснинг), идентификация қилиш учун зарур бўлган фамилияси ҳамда исми ва отаси исмининг бош ҳарфлари ёхуд бошқа реквизитлари кўрсатилган ҳолда лавозимларининг номи ва имзолари кўрсатилиши тўғрисидаги норма билан бойитилдИ.

 Шунингдек, “Электрон ҳужжат айланиши тўғрисида”ги Ўзбекистон Республикаси Қонунининг 5-моддасига мувофиқ, замон талаблари ва ахборот технологияларининг ривожланишини ҳисобга олган ҳолда бошланғич ҳисоб ҳужжатлари электрон ҳужжат тарзида тузилиши ва тақдим этилиши мумкинлиги ҳақида норма киритилди.

**15-модда. Бухгалтерия ҳисоби регистрлари:** Қонуннинг 4 ва 14-моддалари билан мувофиқлаштирилди, шунингдек, “Электрон ҳужжат айланиши тўғрисида”ги Ўзбекистон Республикаси Қонунининг
5-моддасига мувофиқ замон талаблари ва ахборот технологияларининг ривожланишини инобатга олган ҳолда иккита янги қисм билан тўлдирилди.

Мазкур қўшимча бошланғич ҳисоб ҳужжатлари ва бухгалтерия ҳисоби регистрлари ўртасидаги ўзаро боғлиқликни белгилаш, шунингдек бошланғич ҳужжатлар айланиши, бошланғич ҳисоб ҳужжатлари ва регистрлари, шунингдек, аналитик маълумотларнинг шаклланиш тартибларини ўз ичига оладиган ички назорат тизимини такомиллаштириш мақсадида киритилди.

**16-модда. Активлар ва мажбуриятларни инвентаризация қилиш** моддаси деярли ўзгармади.

**17-модда. Активлар ва мажбуриятларни баҳолаш:** Мазкур модданинг биринчи ва олтинчи қисмлари МҲХСга мослаштирилди, иккинчи қисми эса Бухгалтерия ҳисобининг миллий стандартлари билан мувофиқлаштирилди.

**18-модда. Даромадлар ва харажатларни ҳисобга олиш** моддаси деярли ўзгармади.

**19-модда. Хусусий капитални ҳисобга олиш:** Ушбу модданинг биринчи ва иккинчи қисмлари Фуқаролик кодексининг 58-моддаси, учинчи қисми 21-сонли БҲМС ва тўртинчи ва бешинчи қисмлари “Акциядорлик жамиятлари ва акциядорлар ҳуқуқларини ҳимоя қилиш тўғрисида”ги Қонуннинг 34-моддасига билан мувофиқлаштирилди.

**20-модда.** Гаровни ҳисобга олиш моддаси деярли ўзгармади.

**21-модда. Ички назорат:** Активларнинг бутлигини таъминлаш ва ишончли бухгалтерия ахборотларини шакллантириш бўйича бухгалтерия ҳисоби субъекти раҳбарининг жавобгарлигини ошириш мақсадида янги модда киритилди. Мазкур назорат хўжалик операцияларини тўғри ва ўз вақтида амалга оширилиши, активларнинг бутлиги, талон-тарож қилиш ҳолларини ва хатоликларни аниқлаш ва уларнинг олдини олиш бўйича бухгалтерия ҳисоби субъекти ходимлари ўртасида жавобгарликни ва ваколатларни самарали тақсимлаш имкониятини таъминлайди.

**22-модда. Молиявий ҳисобот:** Мазкур модданинг молиявий ҳисобот тушунчасини барча хўжалик юритувчи субъектлар ва давлат органлари томонидан бир хилда талқин қилиниши заруриятидан келиб чиқиб биринчи қисми ўзгартирилди, икинчи қисми Ўзбекистон Республикаси Президентининг 2012 йил 16 июлдаги ПФ-4453-сонли "Статистик, солиқ, молиявий ҳисоботларни, лицензияланадиган фаолият турларини ва рухсат бериш тартиб-таомилларини тубдан қисқартириш чора-тадбирлари тўғрисида"ги Фармонига мувофиқлаштирилди, Ўзбекистон Республикаси Президентининг 2015 йил 24 апрелдаги ПФ-4720-сонли Фармонидаги молиявий ҳисоботларни халқаро стандартлар асосида эълон қилишга тааълуқли қисмини амалга ошириш мақсадида учинчи қисм киритилди, Қонуннинг 23-моддасини инобатга олган ҳолда ҳисобга олган ҳолда тўртинчи қисм билан тўлдирилди, бешинчи ва олтинчи қисмлар Қонуннинг бошқа моддаларига ўтказилди.

Шунингдек, Ўзбекистон Республикасининг “Ўзбекистон Республикаси Марказий банки тўғрисида”ги Қонунинга мувофиқ ушбу модданинг охирги қисмида банклар ва бошқа кредит ташкилотларининг молиявий ҳисоботининг таркиби ҳамда мазмуни Ўзбекистон Республикаси Марказий банки томонидан белгиланиши тўғрисидаги **учинчи ваколат** берилди.

**23-модда. Консолидациялашган молиявий ҳисобот: М**олиявий ҳисобот номи ва мазмунини МҲХСга мувофиқлаштириш мақсадида **номи ўзгартирилди, биринчи қисми, м**азкур моддадаги ўзгартириш консолидациялашган, шунингдек Фуқаролик кодексининг 67-моддасидаги “асосий хўжалик жамияти ва шўъба хўжалик жамияти” тушунчалар билан мувофиқлаштирилди, иккинчи, учинчи ва тўртинчи қисмлари амалдаги бошқа қонун ҳужжатлари ҳамда мазкур Қонуннинг бошқа нормаларида мавжуд бўлганлиги сабабли чиқарилди ва бешинчи қисмига МҲХСга мувофиқ ўзгартириш киритилди.

**24-модда. Молиявий ҳисоботнинг ҳисобот даври:** Биринчи қисми: 22-модданинг иккинчи қисми билан мувофиқлаштирилди, иккинчи қисми оралиқ молиявий ҳисоботни тузишнинг амалий заруриятидан келиб чиққан ҳолда тўлдирилди (молиявий ҳисобот йил, ярим йил, чорак, ой ва ҳисобот даврининг бошқа муддатлари учун тузилиши мумкин), учинчи ва тўритинчи қисмига таҳририй аниқлик киритилди.

**25-модда. Молиявий ҳисоботни тақдим этиш:** Биринчи қисми Солиқ кодекси ва “Давлат солиқ хизмати органлари тўғрисида”ги қонунга мослаштирилди, бухгалтерия ҳисоби ва ҳисоботи соҳасига замонавий ахборот-коммуникация технологияларини жорий этиш заруриятидан келиб чиққан ҳолда иккинчи қисм киритилди.

**26-модда. Молиявий ҳисоботни эълон қилиш:** Биринчи қимига аниқлаштирувчи тузатиш киритилди, иккинчи қимига молиявий ҳисоботни эълон қилиш бўйича амалдаги қонун ҳужжатларида белгиланган норма билан яъни “Акциядорлик жамиятлари ва акциядорларни ҳимоя қилиш тўғрисида”ги 102-модда, “Суғурта фаолияти тўғрисида”ги 61-модда, “Банклар ва банк фаолияти тўғрисида”ги 42-модда, “Жамоат фондлари тўғрисида”ги 25-модда ва бошқа қонун ҳужжатлари (масалан, “Кредит ахбороти алмашинуви тўғрисида” кредит бюроси қисми бўйича, “Биржалар ва биржа фаолияти тўғрисида” ва бошқалар) билан мувофиқлаштирилди, иқтисодиётнинг бошқа соҳаларидаги айрим бухгалтерия ҳисоби субъектлари ҳисоботининг хусусиятларидан келиб чиқиб, учинчи қисм билан тўлдирилди.

**27-модда. Тугатиш чоғидаги молиявий ҳисобот:** Ушбу моддагаФуқаролик кодексининг 54-моддасига ва 738-моддасига мувофиқ таҳририй тузатиш киритиди.

**28-модда. Бухгалтерия ахборотининг махфийлиги:** Мазкур Қонуннинг 11-моддасига мувофиқ таҳририй тузатиш киритилди, унга кўра бухгалтерия ҳисобини ташкил этиш бухгалтерия ҳисоби субъектининг раҳбарига юклатилган бўлиб, ўз навбатида бухгалтерия ахбороти мазмуни билан танишиш умуман маъмурият рухсати билан эмас, балки фақатгина бухгалтерия ҳисоби субъектининг раҳбари рухсати билан амалга оширилиши белгиланди.

**29-модда. Бухгалтерия ҳужжатларини сақлаш:** Бухгалтерия ҳужжатларини сақлаш муддатлари аниқлаштирилди. Солиқ қонунчилигига (Солиқ Кодексининг 38 ва 41-моддалари) ва “Жиноий фаолиятдан олинган даромадларни легаллаштиришга ва терроризмни молиялаштиришга қарши курашиш тўғрисида”ги қонунига мувофиқ ҳужжатлар сакланишини ягона муддатга келтириш ва ўрнатиш мақсадида бухгалтерия ҳужжатларини (29-модда “Бухгалтерия ҳужжатларини сақлаш”) камида беш йил муддат мобайнида сақлашни таъминлаш мақсадида ўзгартириш киритилди. Шу билан юқорида қайд этилган қонунчилик ҳужжатларида мавжуд бўлган номувофиклик бартараф этилди.

**30-модда. Бухгалтерларнинг жамоат бирлашмалари:** Мамлакатимизда демократик ислоҳотларни янада чуқурлаштириш ва фуқаролик жамиятини ривожлантириш концепциясида белгиланган устивор вазифалардан келиб чиққан ҳолда, бухгалтерия ҳисобини тартибга солиш соҳасида бухгалтерларнинг профессионал жамоат бирлашмаларининг ролини ошириш мақсадида, нодавлат нотижорат ташкилотлари ҳисобланган бухгалтерларнинг ихтиёрий жамоат бирлашмаларининг ҳуқуқий макомини қонунда белгилаб қўйилди.

**31-модда. Низоларни ҳал этиш:** Ушбу соҳада юзага келадиган низоларнинг қонун хужжатларда белгиланган тартибда ҳал этилишини инобатга олган ҳолда, ҳамда қонунларини юридик-техник жиҳатдан расмийлаштириш қоидаларига мослаштириш мақсадида янги модда киритилди.

**32-модда.** Бухгалтерия ҳисоби тўғрисидаги қонун ҳужжатларини бузганлик учун жавобгарлик.Бу модда ўзгармаган.

**Умуман олганда, янги таҳрирдаги “Бухгалтерия ҳисоби тўғрисида”ги Қонуни бухгалтерия ҳисобининг шаффолигини оширишга, ички назорат тизимини таъминлашга, хўжалик юритувчи субъектлар раҳбарлари ва бухгалтерларнинг ҳуқуқий маданиятини оширишга ва уларнинг касбий маъсулиятини кучайтиришга, бухгалтерларнинг республика профессионал жамоат бирлашмаларининг мақомини оширишга ва мазкур соҳада қонунбузилиш ҳолатларини олдини олишга хизмат қилади.**

**Бухгалтерия ҳисоби, ҳисоботи ва давлат**

**бюджети касса ижроси департаменти**

*Ижрочи: М.Д.Марпатов*

*Тел: 61-08*